Tesla sælger nu blinklysstilken som ekstraudstyr

Da Tesla i 2023 lancerede den opdaterede Model 3 “Highland” i Kina og året efter i resten af verden, var en af de største nyheder faktisk det, der manglede. Blinklysstangen forsvandt, sammen med gearvælgeren, og blev erstattet af knapper på rattet og funktioner på midterskærmen.

Det passede perfekt ind i Teslas stramme designfilosofi, hvor færrest mulige fysiske knapper er lig med fremtidens cockpit. Argumentet var, at når biler alligevel bliver selvkørende, er der ikke brug for klassiske kontakter.

Men virkeligheden indhentede visionen. Mange ejere af den blinklysstang-løse Model 3 klagede over, at det føltes unaturligt og upraktisk at bruge knapper i stedet for en stang – især i trafiksituationer, hvor refleksen tager over.

Tilbage – men mod betaling

Nu er blinklysstangen tilbage, fortæller Electrek. I første omgang tilbydes den som retrofit i Kina via Teslas webshop til en pris på 2.499 yuan – svarende til cirka 2.300 kroner. Prisen dækker både selve delen og installationen, som udføres på et Tesla-servicecenter.

På produktsiden skriver Tesla: “Opgrader din Model 3 ved at udskifte knapperne til blinklys på rattet med en traditionel blinklysstilk. Købsprisen inkluderer ombygningsgebyret, og installationen udføres af Teslas servicecenter”.

At Tesla lytter til kundernes utilfredshed er i sig selv bemærkelsesværdigt, men mange vil næppe være begejstrede for at skulle betale ekstra for en funktion, der tidligere var standard. Det er endnu uvist, om retrofit-løsningen også bliver tilgængelig i Europa og USA – og til hvilken pris.

Minimalisme til debat

Med denne kovending står Tesla over for et dilemma: Skal man fortsætte visionen om radikal minimalisme, eller bøje sig for kundernes ønske om klassiske, intuitive løsninger? Én ting er sikkert: Blinklysstangen er langt fra død – selv i en elbil, der sigter efter en selvkørende fremtid.

LÆS MERE: VW sælger hestekræfter til ID.3 på abonnement.

Tesla sælger nu blinklysstilken som ekstraudstyr